Document ID: /roh_data/filtered/fineweb-2-filterrobots_roh.jsonl.gz/44349

Violenza a chasa sa mussa en differentas furmas. Sper la violenza fisica, che sa mussa savens cun nodas blauas evidentas, datti er violenza psichica e violenza sexuala. Sarah Huder, coordinatura tar il post cunter violenza a chasa da l'uffizi dal servetsch social chantunal declera che violenza psichica sa mussia savens en pleds, per exempel en furma da smanatschas. Sut violenza sexuala tutgian tuttas acziuns sexualas che l'unfrenda na giavischa betg. Violenza a chasa è chastiabla e vegn persequitada d'uffizi.
Violenza a chasa en cifras
- Il 2020 hai dà en Grischun 254 delicts da violenza a chasa en Grischun.
- En 85% dals cas da violenza en Grischun èn u eran unfrenda e delinquent en ina relaziun amurusa.
- Dunnas èn pertutgadas pli savens da violenza a chasa. En 70% dals cas èn las unfrendas dunnas, en radund 30% dals cas umens, scriva l'Uffizi federal da statistica.
En in cas d'urgenza èsi il meglier da sa drizzar tar la polizia. Lezza po gidar e dar refugi da di e da notg.
Tgi che na veglia betg, na stoppia però betg ir tar la polizia. Uschia datti en Grischun differents posts che cusseglian unfrendas a moda confidenziala, per exempel il post spezialisà per l'agid a victimas u la chasa da dunnas. Il post da coordinaziun cunter violenza a chasa procura en il Grischun per ina collavuraziun interdisciplinara e professiunala.
Tar la cussegliaziun d'unfrendas na dettia nagina via da standard, quai saja da cas a cas auter. Impurtant saja da chattar ina schliaziun che correspunda er als giavischs da l'unfrenda. Cun agid da la polizia dettia er la pussaivladad che in um violent – u ina dunna violenta – na dastga betg pli turnar en la abitaziun communabla per duas emnas.
Remartgabel: Suenter in act da violenza na van betg tuts pèrins vias separadas. Uschia saja caracteristic che musters sa repetian: Suenter ina escalaziun da violenza suondia ina fasa da reconciliaziun, declera la dunna dal fatg.
Il pli impurtant è che unfrendas na sa sentan betg persulas.
Er terzas persunas pon gidar
Tar posts da cussegliaziun e tar la polizia na possian betg be persunas ch'èn sezzas pertutgadas da violenza s'annunziar, mabain er confamigliars u vischins da unfrendas ch'observa violenza a chasa. Qua valia però la devisa da betg sa metter sez en privel. La finala accentuescha la coordinatura dal post da violenza a chasa ch'i saja impurtant da discurrer dal tabu e che unfrendas na dastgian mai sa sentir persulas.